Galdan, un fillo de Baatur Contaichi educato como lama en o Tíbet manda matar a los suyos chirmans y se fa con o poder en 1676 proclamando-se rei d'os choros y khoxotz. Con un exercito d'uns 100.000 guerrers perfectament disciplinatos consigue creyar un gran imperio. Baixo a dirección de Galdan ocupan Kaixgaria enta 1677 deponendo a lo khan Ismail d'a dinastía Chatagai. Dimpués en 1681 s'anexionó Turfán y Hami. En a decada de 1680 os dzhungaros atacoron a os khalkhas (mongols orientals), ocupando parte de lur territorio (1688). Os khalkhas rematan aliniando-sen con os Manchús pa recuperar os territorios perditos. Entre os anyos 1681 y 1695 os dzhungaros facioron incursions en a rechión de Syr Daria, prenendo y saqueyando a ciudat de Sairam, a lo norte de Taxkent. O sobirán manchú de China, Kangxi contraataca en 1696 y refusa a os dzhungaros gracias a l'artillería, encara que no los derrota y continan resistindo. Galdan se suicida en 1697.